ส่วนที่ 1

ข้อมูลสรุป (Executive Summary)

บริษัท คริสเตียนีและนีลเส็น (ไทย) จำกัด (มหาชน) (บริษัทฯ)
ได้จดทะเบียนเป็นบริษัทจำกัดเมื่อปี 2473 โดยการร่วมทุนของบริษัท คริสเตียนี แอนด์ นีลเส็น
เอ/เอส ประเทศเดนมาร์ก, บริษัท อีสต์เอเซียติ๊ก จำกัด และสำนักงานพระคลังข้างที่
(สำนักงานทรัพย์สินส่วนพระมหากษัตริย์)
ต่อมาได้แปรสภาพเป็นบริษัทมหาชนจำกัดตามกฎหมายว่าด้วยบริษัทมหาชน เมื่อวันที่ 26 พฤศจิกายน
2535 บริษัทได้เข้าสู่ขบวนการฟื้นฟูกิจการเมื่อวันที่ 31 พฤษภาคม 2545
และได้ดำเนินการตามแผนฟื้นฟูกิจการส่วนที่สำคัญแล้วเสร็จ
และศาลล้มละลายกลางได้มีคำสั่งยกเลิกการฟื้นฟูกิจการเมื่อวันที่ 1 กันยายน 2548 ปัจจุบันบริษัทฯ
มีทุนจดทะเบียน 401,162,888 บาท และทุนชำระแล้ว 401,161,682 บาท

บริษัทฯ ดำเนินธุรกิจหลักในการรับเหมาก่อสร้างงานวิศวกรรมโยธาทุกประเภท เช่น
งานก่อสร้างถนน สะพาน งานสาธารณูปโภคพื้นฐาน งานอาคาร โรงงานอุตสาหกรรม งานก่อสร้าง
Silo ในระบบ Slip-form งานรวบรวมท่อบ่อบำบัดน้ำเสีย เป็นต้น นอกจากนี้บริษัทฯ
ยังสามารถออกแบบก่อสร้างและดำเนินการก่อสร้างแบบเบ็ดเสร็จในลักษณะ EPC (Engineering
Procurement and Construction) ตามความต้องการของลูกค้า

ผลการดำเนินงานของบริษัทและบริษัทย่อยในปี 2550 บริษัทและบริษัทย่อยมีรายได้รวมจำนวน
6,339 ล้านบาท โดยมีรายได้หลักจากกิจกรรมก่อสร้างจำนวน 6,302 ล้านบาท
และมีกำไรสุทธิจำนวน 117 ล้านบาท สำหรับงบการเงินเฉพาะบริษัทมีรายได้รวมจำนวน 6,320
ล้านบาท โดยมีรายได้หลักจากกิจกรรมก่อสร้างจำนวน 6,297 ล้านบาท และมีกำไรสุทธิจำนวน 78
ล้านบาท ฐานะทางการเงินของบริษัทและบริษัทย่อย ณ วันที่ 31 ธันวาคม 2550
มีสินทรัพย์รวมจำนวน 3,301 ล้านบาท หนี้สินรวมจำนวน 2,283 ล้านบาท
ซึ่งสอดคล้องกับการขยายตัวของรายได้ และส่วนผู้ถือหุ้นจำนวน 1,018 ล้านบาท
ฐานะทางการเงินเฉพาะบริษัท ณ วันที่ 31 ธันวาคม 2550 มีสินทรัพย์รวมจำนวน 3,236 ล้านบาท
หนี้สินรวมจำนวน 2,269 ล้านบาท และส่วนผู้ถือหุ้นจำนวน 967 ล้านบาท

ในปี 2549 บริษัทฯ
ได้เปลี่ยนแปลงนโยบายการบัญชีของเงินลงทุนในบริษัทย่อยและกิจการที่ควบคุมร่วมกันในงบการเงินเฉพาะของบริษัทจากวิธีส่วนได้เสียเป็นวิธีราคาทุน
ตามมาตรฐานการบัญชีฉบับที่ 44 (ปรับปรุง 2550)
และได้ปรับย้อนหลังงบการเงินเฉพาะกิจการงวดก่อนเสมือนว่าบริษัทฯ
ได้ถือปฏิบัติเกี่ยวกับการบันทึกบัญชีดังกล่าวมาโดจตลอด
การเปลี่ยนแปลงนโยบายบัญชีดังกล่าวมีผลกระทบเฉพาะต่อรายการบัญชีที่เกี่ยวข้องกับเงินลงทุนในบริษัทย่อยและกิจการที่ควบคุมร่วมกันในงบการเงินเฉพาะกิจการเท่านั้น
โดยมิได้มีผลกระทบต่องบการเงินรวมแต่อย่างใด

ในปี 2550 บริษัทฯ
ได้เปลี่ยนแปลงนโยบายการบัญชีเกี่ยวกับการตีราคาสินทรัพย์ตามประกาศสภาวิชาชีพบัญชี ฉบับที่
25/2549 โดยให้ทางเลือกในกรณีที่กิจการมีการตีราคาสินทรัพย์เพิ่ม
สามารถเลือกปฏิบัติโดยคำนวณค่าเสื่อมราคาที่ตัดไปสู่งบกำไรขาดทุนจากราคาต้นทุนเดิม
แทนที่จะคำนวณจากราคาที่ตีใหม่ ในปี 2550 บริษัทฯ
ได้จัดให้มีการประเมินราคาอาคารใหม่และเลือกที่จะปฏิบัติตามประกาศดังกล่าว ทั้งนี้ บริษัทฯ
ได้ปรับย้อนหลังงบการเงินงวดก่อนที่แสดงเปรียบเทียบเสมือนว่าบริษัทฯ
ได้ถือปฏิบัติตามประกาศดังกล่าวมาโดยตลอด
การเปลี่ยนแปลงนี้มีผลทำให้กำไรสุทธิสำหรับปีสิ้นสุดวันที่ 31 ธันวาคม 2550 และ 2549
เพิ่มขึ้นเป็นจำนวน 0.6 ล้านบาท (0.002 บาทต่อหุ้น) และ 0.3 ล้านบาท (0.001 บาทต่อหุ้น)
ตามลำดับ โดยมิได้มีผลกระทบต่อกำไรสะสมหรือส่วนของผู้ถือหุ้นแต่อย่างใด

ปัจจัยความเสี่ยงที่สำคัญของบริษัทฯได้แก่
ภาวะความผันผวนของต้นทุนอันเนื่องมาจากราคาน้ำมันเชื้อเพลิงและราคาวัสดุก่อสร้างที่สูงขึ้น
ภาวะการขาดแคลนแรงงานในกลุ่มอุตสาหกรรมบางประเภท
รวมทั้งความเสี่ยงจากภาระค้ำประกันตามที่ได้กล่าวไว้ในส่วนที่ 2 ข้อที่ 1 " ปัจจัยความเสี่ยง"